b"\n_START_ARTICLE_\nAmfetamina\n_START_SECTION_\nUsos i abusos\n_START_PARAGRAPH_\nLes amfetamines, amfetes o speed s\xc3\xb3n una droga que produeix vivesa, excitaci\xc3\xb3, euf\xc3\xb2ria, hiperactivitat, com per exemple produeix la mefedrona._NEWLINE_Per\xc3\xb2 tamb\xc3\xa9 irritabilitat i fins i tot deliris de persecuci\xc3\xb3. Augment de l'estat d'alerta, tend\xc3\xa8ncia a parlar molt, agressivitat, paranoia._NEWLINE_Sequedat de boca, mal de cap, augment de la freq\xc3\xbc\xc3\xa8ncia card\xc3\xadaca, augment de la freq\xc3\xbc\xc3\xa8ncia respirat\xc3\xb2ria, augment de la pressi\xc3\xb3 arterial, augment de la temperatura, pupil\xc2\xb7les dilatades, febre i sudoraci\xc3\xb3 profusa, rubor f\xc3\xa0cil, diarrea o constipaci\xc3\xb3, visi\xc3\xb3 borrosa, dificultat per a parlar, convulsions, mareigs, p\xc3\xa8rdua de la coordinaci\xc3\xb3, moviments incontrolats (tremolors, pr\xc3\xa9mer les dents, etc.), insomni, pell seca i amb picor, acne._NEWLINE_L'\xc3\xbas prolongat pot produir mal nutrici\xc3\xb3, defici\xc3\xa8ncies vitam\xc3\xadniques, problemes de la pell, \xc3\xbalceres, trastorns de la son i depressi\xc3\xb3. El seu ab\xc3\xbas s'ha associat a dany cerebral que resulta en dificultat per a parlar i disturbis en el pensament._NEWLINE_Els usuaris de grans quantitats d'aquests estimulants poden desenvolupar el que es coneix com a psicosi d'amfetamines, trastorn mental semblant a l'esquizofr\xc3\xa8nia paranoide.\n_START_SECTION_\nUsos concrets\n_START_PARAGRAPH_\nEl f\xc3\xa0rmac es pot administrar en combinaci\xc3\xb3 amb escopoamina com una medecina contra el mareig, els astronautes han emprat aquesta combinaci\xc3\xb3  durant les missions en l'espai exterior, alguns entrenaments i la consideren efectiva._NEWLINE_La dextroamfetamina s'ha trobat m\xc3\xa9s efica\xc3\xa7 que els antidepressius est\xc3\xa0ndard per alleujar la depressi\xc3\xb3 entre els pacients amb VIH i tamb\xc3\xa9 pot augmentar la seva energia. La droga ha ajudat a restaurar el vigor f\xc3\xadsic i l'actitud mental positiva en les persones grans institucionalitzades, de manera que les persones grans, que havien estat incapa\xc3\xa7os de tenir cura de si mateixos, van poder tornar a casa. Els experimentadors en els anys 1970 i 1990 van trobar que el f\xc3\xa0rmac podia accelerar el ritme de treball sense multiplicar els errors en la realitzaci\xc3\xb3 de tasques. S'ha de fer notar que els resultats de laboratori no es poden extrapolar als llocs de treball en general. La dextroamfetamina pot ajudar a les persones a mantenir un rendiment satisfactori a la feina, mentre que s\xc3\xb3n privats de la son_NEWLINE_Utilitzaci\xc3\xb3 en atletisme. El rendiment esportiu pot millorar-se per la dextroamfetamina, per\xc3\xb2 les subst\xc3\xa0ncies de la classe d'amfetamines generalment estan prohibides per les autoritats esportives reglament\xc3\xa0ries._NEWLINE_Molts camioners van ser consumidors de derivats amfetam\xc3\xadnics mentre condu\xc3\xafen durant la nit per mantenir-se alerta._NEWLINE_En la Guerra del Golf P\xc3\xa8rsic de 1991, els aviadors nord-americans van utilitzar la droga. Alguns pilots van considerar a la droga una subst\xc3\xa0ncia fonamental per al funcionament superior de les seves responsabilitats. Una avaluaci\xc3\xb3 externa va concloure que l'efici\xc3\xa8ncia i la seguretat millorava quan els pilots estaven sota la influ\xc3\xa8ncia de la droga.\n_START_SECTION_\nMecanisme d'acci\xc3\xb3\n_START_PARAGRAPH_\nEl mecanisme exacte d'acci\xc3\xb3 no es coneix. La dextroamfetamina estimula l'alliberament de noradrenalina dels receptors adren\xc3\xa8rgics centrals. En dosis m\xc3\xa9s altes, es produeix l'alliberament de dopamina des del sistema mesocorticol\xc3\xadmbic i els sistemes de dopamina nigroestriada per inversi\xc3\xb3 dels transportadors de monoamines. La dextroamfetamina tamb\xc3\xa9 pot actuar com un agonista directe al centre de receptors 5-HT i pot inhibir la monoamino oxidasa (MAO). A la perif\xc3\xa8ria, es creu que les amfetamines causen l'alliberament de noradrenalina en actuar sobre les terminacions nervioses adren\xc3\xa8rgiques i els receptors alfa i beta. La modulaci\xc3\xb3 de les vies serotonin\xc3\xa8rgiques pot contribuir a l'efecte tranquil\xc2\xb7litzant.\n_START_SECTION_\nInconvenients\n_START_PARAGRAPH_\nEn proves amb voluntaris sans es va descobrir que prendre dextroamfetamina suficient per produir euf\xc3\xb2ria tamb\xc3\xa9 va ser suficient per produir mania. La droga pot causar un accident cerebro-vascular i normalment s'ha d'evitar si els pacients tenen malaltia del cor, enduriment de les art\xc3\xa8ries, la pressi\xc3\xb3 arterial alta, glaucoma, hipertiro\xc3\xafdisme, inquietud, i un historial d'ab\xc3\xbas de drogues actual o passat. Alguns problemes del cor s'han atribu\xc3\xaft a diversos anys d'ab\xc3\xbas de la droga. Tamb\xc3\xa9 s'ha observat dany cerebral.\n_START_SECTION_\nFactors d'ab\xc3\xbas\n_START_PARAGRAPH_\nInvestigadors van trobar que els abusadors poden adquirir toler\xc3\xa0ncia als efectes psicol\xc3\xb2gics de la dextroamfetamina mentre que els efectes sobre la pressi\xc3\xb3 arterial segueixen sent forts. Per tant, augmentar la dosi per mantenir un nivell ps\xc3\xadquic elevat pot plantejar tant perill a un usuari habituat com alg\xc3\xba poc acostumat a la droga.\n_START_SECTION_\n\xc3\x9as en embar\xc3\xa0s i lact\xc3\xa0ncia\n_START_PARAGRAPH_\nLa dextroamfetamina, com qualsevol amfetamina, \xc3\xa9s excretada en la llet humana. Les mares que prenen dextroamfetamina cal que siguin advertides d'abstenir-se d'alletar. Com amb moltes drogues, els efectes sobre el desenvolupament fetal s\xc3\xb3n desconeguts. Un cas de defecte de naixement greu va ser reportat sobre una dona que va utilitzar dextroamfetamina durant el primer trimestre de l'embar\xc3\xa0s, per\xc3\xb2, la significaci\xc3\xb3 d'aquesta inst\xc3\xa0ncia \xc3\xa9s incerta en virtut que ella tamb\xc3\xa9 feia servir lovastatina (un medicament per reduir el colesterol a les persones en greu risc d'atac al cor), i \xc3\xa9s sabut que la lovastatina per si mateix \xc3\xa9s considerada altament perillosa per al desenvolupament fetal. S'ha informat sobre una associaci\xc3\xb3 estad\xc3\xadstica entre l'\xc3\xbas matern d'dextroamfetamina i defectes card\xc3\xadacs en infants. La dextroamfetamina s'ha receptat per al seu \xc3\xbas en l'embar\xc3\xa0s sense efectes adversos aparents en els nens, per\xc3\xb2 es considera actualment potencialment perillosa. Les possibles conseq\xc3\xbc\xc3\xa8ncies mereixen una discussi\xc3\xb3 a fons entre el metge i la pacient embarassada."